UKEM เด้ง 4% ลุ้นรายได้ปี 65 โต 15% รับศก.ฟื้นหนุนภาคอุตสาหกรรมเด่น
UKEM ดีด 4% ลุ้นรายได้ปี 65 โต 10-15% หลังโควิดคลี่คลายหนุนภาพรวมเศรษฐกิจกลับมาฟื้นตัว อุตสาหกรรมต่างๆกลับมาดำเนินการผลิตมากขึ้น
7 ม.ค. 2565

ผู้สื่อข่าวรายงานว่าวันนี้ (7 ม.ค.2565) ราคาหุ้นบริษัท ยูเนี่ยน ปิโตรเคมีคอล จำกัด (มหาชน) หรือ UKEM ณ เวลา 16:03 น. อยู่ที่ระดับ 2.74 บาท เพิ่มขึ้น 0.10 บาท หรือ 3.79% โดยทำจุดสูงสุดที่ 2.80 บาท และทำจุดต่ำสุดที่ 2.60 บาท ด้วยมูลค่าการซื้อขาย 109.01 ล้านบาท

เมื่อวันที่ 2 ธันวาคม 2564 นายพีรพล สุวรรณนภาศรี กรรมการผู้จัดการ UKEM เปิดเผยว่า บริษัทฯ ตั้งเป้ารายได้ปี 2565 เติบโตอย่างต่อเนื่องจากปี 2564 ที่ 10-15% โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 ที่คลี่คลายไปในทิศทางที่ดีขึ้น ช่วยหนุนให้ภาพรวมเศรษฐกิจกลับมาฟื้นตัวได้มากยิ่งขึ้น โดยอุตสาหกรรมยานยนต์ อุตสาหกรรมก่อสร้าง ด้านอุตสาหกรรมสินค้าอุปโภคบริโภคและแพ็คเกจจิ้งก็ยังคงเติบโตได้อย่างต่อเนื่อง
โดยบริษัทฯ ยังคงมองหาการลงทุนใหม่ๆอย่างต่อเนื่อง แต่อย่างไรก็ตามจะมองหาธุรกิจที่มีความเสี่ยงไม่มาก และช่วยเพิ่มการเติบโตของบริษัทฯ ได้อย่างยั่งยืน โดยก่อนหน้านี้บริษัทฯ ได้ลงทุนในบริษัท มหานครแคปปิตอล จำกัด ซึ่งทาง UKEM ถือหุ้นในสัดส่วน 60% และได้เริ่มให้บริการสินเชื่อในเดือนก.ค.ที่ผ่านมา และเริ่มมีการทยอยรับรู้รายได้บางแล้ว โดยลูกค้าส่วนมากจะเป็นลูกค้ารายใหญ่ ซึ่งปัจจุบันบริษัทฯ ก็ยังคงมองหาเงินทุนเพิ่มเติมเพื่อขยายลูกค้าให้มากขึ้น ประกอบกับพันธมิตรที่ถือหุ้นอีก 40% ก็มีความเชี่ยวชาญในธุรกิจสินเชื่อ จึงมั่นใจว่าธุรกิจนี้จะสามารถเติบโตได้อย่างมั่นคง
“ทิศทางผลประกอบการในช่วงที่เหลือของปี 2564 ยังสามารถเติบโตได้อย่างต่อเนื่อง และยังต่อเนื่องไปในปี 2565 หลังจากสถานการณ์การแพร่ระบาดของเชื้อไวรัสโควิด-19 ดีขึ้น กิจกรรมทางเศรษฐกิจกลับมา อุตสาหกรรมต่างๆกลับมาดำเนินการผลิตมากขึ้น จึงเป็นปัจจัยหนุนให้เราเติบโต” นายพีรพล กล่าว 